Salad Fingers

**"Salad Fingers"** on David Firthi loodud õõvažanris animasari. Süžee on David Firth kirjutanud koos Christian Pickupiga.

Sarja esimene osa ilmus 2004. aastal. Sürreaalne Flashi animatsioon levis internetis ja sai väga populaarseks. Filmimuusikas kuuleb nii Aphex Twini ja Brian Eno loomingut kui ka David Firthi enda kitarrimängu, mida on töödeldud mitmesuguste heliefektidega.  

## Tegelased
* **Salad Fingers** on rohelist värvi peategelane, kellele meeldib oma pikkade veidrate näppudega katsuda roostes pindu. Seetõttu meeldivad talle väga roostetavad lusikad ja kraanid. Ta elab üksinda väikeses majakeses number 22. Karakteri sugu pole kindlalt määratletud.
* **Hubert Cumberdale**, **Marjory Stewart-Baxter** ja **Jeremy Fisher** on Salad Fingersi näpunukud. Tihtipeale saavad neist tänu Salad Fingersi elavale fantaasiale elusuuruses inimesed. 
* **Harry / Milford Cubicle** on tegelane, kes ilmub kolmandas osas. Ta on inimesesarnane käteta olend, kes kannab sinist vormi, mille peale on kirjutatud "BBQ" ja selle külge on kinnitatud nimesilt Harry. Salad Fingers leiab tegelase elutult enda ukse taga ning nimetab ta Milford Cubicle´iks.
* **Bordois** on tõuk neljandas osas. Salad tapab ta kogemata, üritades teda paitada.
* **Mable** on tüdruk, kes ilmub viiendas osas, kus Salad peab temaga piknikku. Ta on ainuke tegelane, kes räägib Salad Fingersiga selges keeles.
* **Kenneth** on poolroiskunud laip, kelle Salad välja kaevab. Salad viitab asjaolule, et Kenneth on sõjast tagasi (inglise keeles The Great War) ehk arvatavasti esimesest maailmasõjast.
* Nimetamata tegelased:
** Suurte silmadega ja arusaamatut kisa suust välja ajav laps, keda Salad Fingers külastab esimeses osas, et küsida temalt lusikate kohta.
** Väike laps, kelle Salad kogemata teises osas ära küpsetab.
** Veider olend, kes armub neljandas osas Salad Fingersisse.
## Sarja osad

### 1. osa. "Lusikad" ("Spoons")
* Välja antud 1. juulil 2004
* Vaata: ''Salad Fingers'' osa 1 – ''Spoons''
* Sisukokkuvõte: Sissejuhatavas osas tutvustab Salad Fingers ennast ja räägib, kui väga talle meeldivad roostes lusikad. Ta asub otsima täiuslikku lusikat. Otsingute käigus satub ta külla ühele väiksele poisile, kes suhtleb veidral moel kriisates. Salad leiab hoopis ühe roostes kannu ja katsub seda.

### 2. osa. "Sõbrad" ("Friends")
* Välja antud 15. juulil 2004
* Vaata: ''Salad Fingers'' osa 2 – ''Friends''
* Sisukokkuvõte: Salad Fingers korraldab oma näpunukkudest sõpradele Hubert Cumberdale´ile, Marjory Stewart-Baxterile ja Jeremy Fisherile õhtusöögi. Salad Fingers näib uskuvat, et tema nukkudest sõbrad on päris ning ta mängib, et küpsetab neile ahjukala.

:Samal ajal satub Salad Fingersi majja eksinud ja abi otsiv poiss. Salad Fingres palub, et poiss aitaks tal ahjusügavustest kala kätte saada. Poiss läheb ahju kala võtma, kuid samal hetkel haarab Salad Fingersi tähelepanu seinast välja turritav roostes metallora. Salad Fingers läheb ora uurima ning ahjuuks vajub poisi taga kinni. Salad torkab oma näpu ora otsa ning sellest tekkiv verejooks viib tegelase ekstaasi ning ta kaotab teadvuse. Salad satub enda fantaasiatesse, kus ta jalutab külmkambris rümpade vahel ning laulab jupi laulust "Over the rainbow". Enda fantaasiates kohtab ta ka elusuuruses Hubert Cumberdale'i, kes vastab Saladile veidra kriiskega. Kui Salad oma ulmadest ärkab, on tuba tossu täis ja Salad järeldab, et kala on valmis saanud. Tundub, et poisi on ta vahepeal unustanud.

### 3. osa. "Nõgesed" ("Nettles")
* Välja antud 1. augustil 2004
* Vaata: ''Salad Fingers'' osa 3 – ''Nettles''
* Sisukokkuvõte: Salad Fingers korjab õuest ühe nõgese. Ta leiab mahajäetud lapsekäru, mille nimetab nõgesevankriks (inglise keeles *nettle carrier*) ning ta sõidutab oma nõgese selle sees koju.

:Teda jälitab käteta mees, kes näeb aknast, kuidas Salad Fingers oma paljast ülakeha nõgesega hellitab. Mees hakkab oma pead vastu ust peksma, kuni peast purskub verd ning ta teadvusetult maha langeb. Kui Salad Fingers ta oma ukse tagant leiab, paneb ta mehele nimeks Milford Cubicle. Salad arvab, et tegu on tema külalisega ning ta veab Milfordi enda majja. Seal riputab ta külalise seina peale konksu külge ning hakkab talle flööti mängima.

### 4. osa. "Puur" ("Cage")
* Välja antud 20. augustil 2004
* Vaata: ''Salad Fingers'' osa 4 – ''Cage''
* Sisukokkuvõte: Salad Fingers kannab baretti ning ta on otsustanud minna Prantsusmaale, kuid loobub plaanist, kui näeb, et teda jälgib üks veidra väljanägemisega poiss, kes Saladile kohe ka oma kiindumust väljendab. Salad ei ole tähelepanust huvitatud ning ta läheb tagasi koju. Seal üritab ta kontakti luua tõuguga, kuid paitamise käigus lömastab ta kogemata. Salad kuuleb koputust ning leiab ukse tagant roostes kraani, mis teda väga rõõmustab. Salad Fingers püüab seda üles korjata, kuid kraan tõmmatakse tal nööriga nina eest ära. Ta kõnnib kraanile järgi ning astub lõpuks karuraudadesse. Salad kaotab teadvuse.

:Kui ta hiljem ärkab, on ta puuri pistetud. Salad pakub endale mõnu roostetanud trellide vastu käsi hõõrudes. Varem kohatud veider poiss avaldab Saladile armastust ning tahab talle kinkida roostes sõrmuse. Kuna tunded ei ole vastastikused, põgeneb Salad Fingers puurist ning jätab olendi murtud südamega kurvastama.

### 5. osa. "Piknik" ("Picnic")
* Välja antud 25. novembril 2004
* Vaata: ''Salad Fingers'' osa 5 – ''Picnic''
* Sisukokkuvõte: Salad Fingers üritab katkise telefoniga saada kätte vana semu Charlie´t, et kutsuda teda piknikule. Kõne loomulikult ebaõnnestub. Salad mängib, et on kaunis mõrsja ning näpunukk on tema peigmees. Seejärel läheb ta välja piknikule, kus tema külaline on hoolitsemata välimusega tüdruk, kes näeb välja nagu üks tema näpunukk. Kui Salad Fingers pakub tüdrukule oma roostes lusikaga hernepudingut, lendab ronk mööda ja napsab lusika Saladi käest ära. Selle peale Salad ja tüdruk itsitavad ning tüdruk hakkab Saladiga selges inglise keeles rääkima. Salad saab sellest paanikahoo.

### 6. osa. "Kingitus" ("Present")
* Välja antud 24. juulil 2005
* Vaata: ''Salad Fingers'' osa 6 – ''Present''
* Sisukokkuvõte: Salad Fingers kõnnib üksinda oma majas ringi ning näeb näpunukk Hubert Cumberdale'i kapi otsas ning käsib tal otsekohe alla tulla, mille peale viimane muutub mustaks venivaks lögaks ning voolab mööda kapiust alla.

:Salad Fingersi näpu otsas on nukk nimega Jeremy Fisher, keda Salad Fingers arvas hoopis sõjas olevat. Jeremy suu on kinni nööbitud, ta muutub elusuuruseks ning kingib Salad Fingersile mänguhobuse nimega Horace Horcecollar. Salad võtab kingi rõõmuga vastu ja sööb oma sõbra ära, kes on taas näpunuku kuju võtnud. Salad tahab minna hobusega võiduajamistele, kuid teel jõuavad nad ühe tualettpotini. Salad hakkab juttu ajama tualettpotiveest vastu vaatava peegelpildiga, kuid vestlus muutub Saladi jaoks kiiresti häirivaks ning ta tahab minna tagasi koju.
:Uksest sisse astudes näeb ta toas istuvat iseennast. See Salad Fingers, kes toas toolil istub, näeb aga hoopis Jeremy Fisherit uksest sisse astuvat. Istuva Salad Fingersi sõrme otsas on näpunukk Jeremy Fisher. Jeremy Fisher võtab endalt kinnituse suu pealt ära ja sealt hakkab välja tulema rohelist vedelikku. Salad Fingers hakkab Jeremyt ära sööma. Järgmises kaadris on aga näha, et Salad Fingers sööb teist Salad Fingersit.

### 7. osa. "Linnaluba" ("Shore Leave")
* Välja antud 28. jaanuaril 2006
* Vaata: ''Salad Fingers'' osa 7 – ''Shore Leave''
* Sisukokkuvõte: Salad Fingers kaevab oma maja läheduses liiva sisse auke koos oma näpunukkudest sõpradega. Ta leiab pooliku lagunenud laiba, kelles tunneb ära sõjast naasnud Kennethi. Ta viib laiba tuppa ja paneb ta valgesse ülikonda ning pakub talle söögiks liivakooke ja teed.

:Salad Fingers räägib Kennethile, kuidas tal on aeg vahepeal möödunud. Õhtu lõppedes viib ta Kennethi tagasi augu juurde, kus annab talle au ja laulab laulu "We'll meet again".

## Välislingid
*David Firthi koduleht
*Interview with David Firth
*Salad Fingers soundboard
*Salad Fingers soundboard vol.2
*Salad Fingers on Newgrouds.com